שרה פרידמן מונתה על ידי ראש העירייה רמי גרינברג לשמש כנשיאת ארגון המתנדבים. המינוי יובא לאישור המועצה הקרובה שתתקיים ברביעי הקרוב. מדובר במינוי כבוד כאות הוקרה והערכה לפעילותה של פרידמן למען זכייתו בבחירות לראשות העירייה.
פרידמן, גמלאית העירייה, שימשה במשך שנים כמנהלת אגף ההיסעים במִנהל החינוך. את עבודתה בעירייה סיימה בכעס כלפי ראש העירייה היוצא איציק ברוורמן, שלא נעתר לבקשתה להאריך את כהונתה בשנה. בבחירות האחרונות הקדישה את זמנה לטובת זכייתו של גרינברג, ועתה השיב לה ראש העירייה טובה תחת טובה ומינה אותה מינוי של כבוד לתפקיד נשיאת ארגון המתנדבים.
במשך השנים, מאז הוקם ארגון המתנדבים, שימשו בתפקיד זה נשות ראשי העירייה המכהנים, בהן עדנה לב ז"ל, רעייתו של גיורא לב, ודליה אוחיון, רעייתו של ראש העירייה לשעבר איציק אוחיון.
גרינברג, שאינו נשוי, בחר למנות לתפקיד הנשיאותי כביכול את פרידמן, לצד מינויים נוספים – דליה אוחיון מונתה לשמש כיו"ר הנהלת היכל התרבות, שרה הפטל כסגנית יו"ר הנהלת היכל התרבות, ברוריה שכטר כיו"ר ועדת הרפרטואר של ההיכל ושלום קוטלר מונה לתפקיד יו"ר מִנהלת הגמלאים. נבהיר כי הפטל, שכטר וקוטלר שימשו בעבר כחברי מועצה.
כמו כן מינה ראש העירייה הנכנס את יונה עמרוסי, גמלאי נוסף של העירייה, לתפקיד יו"ר הפורום הדתי לאומי. עמרוסי, ששימש במשך שנים כמנהל אגף השכונות, פרש אף הוא בכעס ומרירות כלפי ראש העירייה היוצא ברוורמן. הוא הצטרף למטה של גרינברג, תיאם עבורו ביקורים בבתי כנסת ובקרב הציבור הדתי לאומי, ואף כינס קרוב ל-60 נציגים מהציבור הדתי לאומי, שדיברו על צורכיהם וקיבלו הבטחה מגרינברג שיסייע ככל שביכולתו למילוי הצרכים.
"רמת גן היא עיר ליברלית, מכילה וסובלנית לכולם"